Jamstvo zabrane izravne diskriminacije - kroz teoriju i sudsku praksu: Napredni analitički priručnik
Creators: name: Selanec, Goran
name: Barać - Ručević, Goranka
Publisher: name: Centar za mirovne studije
Year: 2017
Subjects: diskriminacija

description: Na pitanje što predstavlja diskriminaciju uobičajeno se može čuti odgovor različito postupanje. Uistinu, pojam diskriminacija je često vezan uz tradicionalno shvaćanje pravičnosti u postupanju prema nekome koje se temelji na načelu da se sa sličnima treba postupati slično, a sa različitima različito. Načelo istovjetnosti u postupanju svoje korijene vuče iz antičke filozofije, preciznije Aristotelovih tekstova. Snažno je ukorijenjeno u europskoj odnosno zapadnjačkoj kulturi do mjere da ideja pravedne državne vlasti započinje vrijednosnim sudom da zakoni moraju istovjetno i dosljedno vrijediti za sve, a ideja pravičnog sudovanja na (pret)postavci da dovoljno slična činjenična stanja sudovi moraju rješavati ujednačenim istovjetnim odlukama. Ideja „sa sličnima slično, različitima različito“ prožima suvremene pravne poretke „uzduž i poprijeko“. Kroz ovaj priručnik razmotrit ćemo načine na koji je ovo načelo zaživjelo, kako u okviru zakonskih propisa, tako i njihovoj primjeni u praksi formiranoj koja se u svom značajnom, ako ne i najvećem dijelu odvija unutar zajedničkog pravnog poretka članica Europske unije.

Svrha priručnika je višestruka. Prije svega cilj nam je predstaviti osnovnu strukturu jamstva zabrane diskriminacije. U tom smislu ukazat ćemo da se diskriminaciju ne može ograničiti na aristotelovsko načelo istovjetnosti u postupanju. Diskriminacija je ipak znatno složenija od pretpostavke da sa sličnima treba postupati slično. Nadalje, cilj nam je ukazati i na neke učestale prepreke učinkovitoj primjeni jamstva zabrane diskriminacije u praksi. Na primjer, čak i vrlo bazičan pregled domaće i komparativnesudsku prakse ukazuje da se načelo istovjetnosti - sa sličnima slično - često pokazivalo preprekom, a ne podrškom učinkovitoj primjeni jamstva zabrane diskriminacije. To se prije svega odnosi na dilemu koja je učestala kako među akademskim analitičarima tako i praktičarima, uključujući sudove: pretpostavlja li diskriminacija postojanje tzv. komparatora kao svoj nužni dio. Ova dilema će na neki način biti u samom središtu pažnje ovog priručnika.

Priručnik je zamišljen kao praktična podrška onima koji se u praksi učestalije susreću sa antidiskriminacijskom zaštitom. U tom smislu priručnik je razvijan oko konkretnih dilema do kojih dolazi pri primjeni antidiskriminacijskih jamstava kako su ona izražena kroz postojeću sudsku praksu. Priručnik nije tek rezultata analize postojeće sudske prakse. On je prije svega rezultat rada njegovih autora sa sutkinjama i sucima koji su sudjelovali na nizu praktičnih edukacijskih radionica koje je organizirala Pravosudna akademija u sklopu dva EU projekta: „RAX FREE – Protiv rasizma i ksenofobije: za izbjegličku i etničku jednakost“, financiranog u sklopu programa IPA Europske unije za Republiku Hrvatsku i sufinanciran sredstvima Ureda za udruge RH te „Mjerenje (ne)jednakosti u Hrvatskoj“, financiranog sredstvima EU, a čiji nositelj je bio Centar za mirovne studije.